b'\n_START_ARTICLE_\nVeier i S\xc3\xb8r-Tr\xc3\xb8ndelag\n_START_PARAGRAPH_\nI S\xc3\xb8r-Tr\xc3\xb8ndelag var det pr. 1. januar 2007 til sammen 5 213\xc2\xa0km offentlige veier, noe som utgjorde 5,61\xc2\xa0% av landets samlede veilengde p\xc3\xa5 92 946\xc2\xa0km. Av dette var 1 532\xc2\xa0km riksveier/europaveier, 1 642\xc2\xa0km fylkesveier og 2 039\xc2\xa0km kommunale veier.\n_START_SECTION_\nFylkets viktigste veier\n_START_PARAGRAPH_\nS\xc3\xb8r-Tr\xc3\xb8ndelag har to europaveier: E6 og E39. Europavei 6 g\xc3\xa5r fra Dovrefjell i s\xc3\xb8r via Trondheim til Stj\xc3\xb8rdal i nord\xc3\xb8st. Europavei 39 g\xc3\xa5r fra Klettkrysset i Trondheim s\xc3\xb8rvestover til Vinjefjorden i Hemne. Europaveiene er samtidig riksveier. Ut over disse har fylket tre riksveier: Riksvei 70 fra Oppdal mot Sunndal, Riksvei 3 fra Ulsberg i Rennebu mot \xc3\x98sterdalen, og Riksvei 706 som en ringvei nordvest for Trondheim sentrum._NEWLINE_Andre viktige veier er fylkesvei 30 fra St\xc3\xb8ren til R\xc3\xb8ros, fylkesvei 714 fra Orkdal til Hitra og Fr\xc3\xb8ya, samt fylkesvei 715 fra Trondheim via ferge til Fosen og Namdalseid.\n_START_SECTION_\nUndersj\xc3\xb8iske tunneler i S\xc3\xb8r-Tr\xc3\xb8ndelag\n_START_PARAGRAPH_\nS\xc3\xb8r-Tr\xc3\xb8ndelag har to undersj\xc3\xb8iske tunneler, begge p\xc3\xa5 riksvei 714. Hitratunnelen forbinder Hitra med fastlandet, mens Fr\xc3\xb8yatunnelen g\xc3\xa5r mellom Hitra og Fr\xc3\xb8ya.\n_START_SECTION_\n\xc3\x98yforbindelser og fjordkryssinger\n_START_PARAGRAPH_\nDen viktigste \xc3\xb8yforbindelsen i fylket er veien til Hitra og Fr\xc3\xb8ya, med Hitratunnelen og Fr\xc3\xb8yatunnelen. Lengre nord er Stokk\xc3\xb8ya bundet til fastlandet med Stokk\xc3\xb8ybrua. \xc3\x98yene Kr\xc3\xa5kv\xc3\xa5g og Storfosna er bundet sammen med Kr\xc3\xa5kv\xc3\xa5gbrua, men har ikke bruforbindelse til fastlandet.\n_START_SECTION_\nFjelloverganger\n_START_PARAGRAPH_\nViktige fjelloverganger i S\xc3\xb8r-Tr\xc3\xb8ndelag er fylkesvei 705 Tydal-R\xc3\xb8ros, fylkesvei 30 Holt\xc3\xa5len-R\xc3\xb8ros og fylkesvei 31 i Vauldalen. Fylkets kanskje viktigste fjelloverganger ligger utenfor fylkesgrensen, disse er europavei 6 over Dovrefjell der selve fjellplat\xc3\xa5et ligger i Oppland, og fjellovergangen Kvikne i Hedmark p\xc3\xa5 Riksvei 3.\n_START_SECTION_\nMellomriksveier\n_START_PARAGRAPH_\nS\xc3\xb8r-Tr\xc3\xb8ndelag har \xc3\xa9n mellomriksvei: Fylkesvei 31 i Vauldalen.'